La corporació municipal ha aprovat la creació del ‘Consell Sectorial de la Formació Professional de Sagunt’
28 de novembre 2018

![](/media/oo5lcgzi/28_c_tarazona-pleno.jpg)  

  

La corporació municipal va aprovar la creació del ‘Consell Sectorial de la Formació Professional de Sagunt’ per majoria absoluta amb l’abstenció de Iniciativa Porteña. La presentació del projecte va tindre lloc el dilluns passat en les Antigues Oficines de la Gerència. La proposta del projecte va ser un pas previ a la presentació definitiva que tindrà lloc en els pròxims mesos, abans de la fira de la Formació Professional que es realitzarà en març-abril de 2019. 

  

La votació ha conclòs amb els vots a favor de: Compromís, PP, EUPV, ADN Morvedre, PSOE-PSPV, Ciutadans i el grup de no adscrits, i amb l’abstenció de: Iniciativa Porteña.

  

![](/media/fxtlacsy/28_c_votacion_01.jpg)  
  

El projecte ‘Consell Sectorial de la Formació Professional de Sagunt’ consistix en la dinamització i millora de la qualitat de la formació professional de la comarca del Camp de Morvedre, per a millorar així la formació i educació de les persones residents. La presentació va ser una sessió de treball oberta a les aportacions i suggeriments dels assistents, molts dels quals són de l'àmbit de l'Educació, que són els que més en contacte estan amb la Formació Professional en la comarca. Durant l'exposició es van explicar els objectius que es pretenen aconseguir, entre els quals destaquen: adequar la formació impartida a la demanda empresarial, difondre i promoure l'oferta de Formació Professional, garantir canals de comunicació i participació entre tots els agents implicats en la Formació Professional i afavorir el procés d'inserció social i professional dels jóvens.

  

El regidor d’Educació i de Cultura, José Manuel Tarazona, ha afirmat que “**som conscients i sensibles de la gran importància de la necessitat de recursos humans qualificats per a cobrir les necessitats laborals de les nostres empreses. Per la qual cosa, estem obligats a proposar instruments que permeten conéixer, coordinar i dinamitzar l’oferta formativa en el nostre municipi**”. 

  

A este acte van assistir l'alcalde de Sagunt, Quico Fernández; el regidor d'Educació i de Cultura, José Manuel Tarazona; el regidor de Promoció Econòmica i d’Esports, Miguel Chover; entre altres membres de l'Ajuntament de Sagunt. A més, va comptar amb la presència dels diferents sectors empresarials, representació sindical i de l'àmbit educatiu i d'administracions públiques que estan associades a la Formació Professional. També va comptar amb la presència d'ASECAM, representada per la seua presidenta, Cristina Plumed i d'importants empreses de la comarca com SAGGAS, AGC, Thyssenkrupp, GONVARRI, Encamina i els sindicats més representatius com UGT i CCOO. També van assistir-hi els centres d'educació que tenen competències en l'ensenyança d’FP, administratius del SERVEF i la inspecció de Secundària.  

  

Este tipus d'instruments com el ‘Consell Sectorial de la Formació Professional de Sagunt’, està reflectit en el Pla Estratègic de Reindustrialització de la comarca del Camp de Morvedre, així com dins de la Planificació Estratègica de la Formació Professional del nostre territori autonòmic. En este sentit és clau la creació d'espais d'interlocució i interacció entre els diferents agents que són valedors de la formació professional. A més, previsiblement a l'abril, tindrà lloc la I Fira de la Formació Professional de Sagunt on es vol reunir tant als instituts d'Educació Secundària, amb tota l'oferta formativa, i a les empreses i associacions vinculades a la Formació Professional. En esta fira s'oferirà informació sobre pràctiques en empresa, no sols dirigida als estudiants sinó a tota la ciutadania.   

  
![](/media/cdypacfx/28_c_img_4671.jpg)  
  
  
  

​

*   [](http://www.facebook.com/sharer.php?u=https://aytosagunto.es/va/actualitat/la-corporacio-municipal-ha-aprovat-la-creacio-del-consell-sectorial-de-la-formacio-professional-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-corporacio-municipal-ha-aprovat-la-creacio-del-consell-sectorial-de-la-formacio-professional-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-corporacio-municipal-ha-aprovat-la-creacio-del-consell-sectorial-de-la-formacio-professional-de-sagunt/ "Linked In")
*   [](mailto:?body=https://aytosagunto.es/va/actualitat/la-corporacio-municipal-ha-aprovat-la-creacio-del-consell-sectorial-de-la-formacio-professional-de-sagunt/)